text: Vil forebygge selvmord i landdistrikt
  19 marts 2014 kl. 11.07
  Region Syddanmarks team for selvmordsforebyggelse i Esbjerg får nu en aflægger i Brørup.
  En dag om ugen kan selvmordstruede få hjælp i lokalpsykiatriens lokaler på Fredensvej i Brørup.
  Siden 2009 har team for selvmordsforebyggelse i Esbjerg rådgivet 419 patienter, og det håber, at flere kan blive hjulpet ved at rykke ud fra Esbjerg.
  - Vi kan se, at flere mennesker begår selvmord, og det er en meget bekymrende udvikling. Faktisk er der nu næsten tre gange så mange danskere, der tager deres eget liv, som der dør i trafikken. Derfor er vi glade for, at vi nu kan rykke endnu tættere på nogle af de mennesker, der har brug for at komme tilbage på sporet og hjælpe dem, dér hvor de er, siger sygeplejerske Søs Høgsberg Kristensen.
  I 2012 tog 680 danskere deres eget liv. Det er en stigning på 12 procent i forhold til året før.
  I 2011 registrerede Center for Selvmordsforskning 929 forsøg på selvmord i Region Syddanmark. Dertil kommer, at mange forsøg på selvmord ikke bliver registreret som selvmordsforsøg.
  Region Syddanmark har tilsvarende teams for selvmordsforebyggelse i Odense, Fredericia og Aabenraa.
  